Gazastripens syke dør på grensen
I likhet med hundrevis av andre palestinere på Gazastripen har ikke foreldrene til den lille gutten lov til å reise til Israel for å få hjelp på et bedre sykehus. Salems mor og bestemor kunne gjøre lite annet enn å vente ved guttens seng. Hans far Mohammed ventet i gangen utenfor. - Jeg er en hjelpeløs far, sier den 30 år gamle bygningsarbeideren. - Jeg føler meg handikappet når jeg ser min sønns kamp mot døden rett foran øynene mine, uten at jeg er i stand til å gjøre noe, sier han til nyhetsbyrået Reuters. -29 døde Israel kontrollerer Gazas grenser og har gjort det enda vanskeligere å passere dem etter at Hamas overtok makten over området i sommer. Det har forverret situasjonen for sivilbefolkningen. 29 pasienter har mistet livet det siste halvåret fordi de ikke klarte å skaffe seg innreisetillatelse til Israel da de var syke, ifølge det Hamas-drevne helsedepartementet i Gaza. I desember ventet 900 syke Gaza-innbyggere på innreisetillatelse, 350 av dem var alvorlig syke. Problemet på Gazastripen er at sykehusene mangler medisiner, utstyr og kvalifisert personell. Israel tillater at personer som er livstruende syke, får komme inn i landet, men vurderer dette fra tilfelle til tilfelle, sier regjeringens talsmann Mark Regev. Massiv kritikk Israel har i år gjentatte ganger kuttet tilførselen av strøm og bensin til Gazastripen. En fersk rapport fra FNs organisasjon for palestinske flyktninger (UNRWA), peker på at denne politikken i praksis betyr at Gazastripen er underlagt et sanksjonsregime. Den israelske politikken, som er et svar på at det skytes raketter fra Gaza mot Israel, blir sterkt kritisert i Norge. - Dette minner om kollektiv avstraffelse, sa statssekretær Raymond Johansen (Ap) under et besøk til området i høst. Også direktør for Norsk Utenrikspolitisk Institutt (NUPI), Jan Egeland, fordømmer på det sterkeste de israelske tiltakene overfor Gazastripen. Kirsten Belck-Olsen, som er Norsk Folkehjelps stedlige representant i området, skjønner ikke at verdenssamfunnet godtar det hun beskriver som en kollektiv avstraffelse av Gazas befolkning. Leger for menneskerettigheter (PHR) mener Israel drev kollektiv avstraffelse da landet i høst av sikkerhetshensyn ikke ville slippe seks palestinere med kreft- og hjertesykdommer inn i landet. - Vedvarende forverring Til tross for bevegelse i det internasjonale fredsarbeidet, har utviklingen på bakken påført palestinerne, særlig i Gaza, belastninger som ofte er utålelige, mener UNRWAs leder Karen AbuZayd. - UNWRA er fortsatt ekstremt bekymret over den vedvarende forverringen av levekårene i de okkuperte, palestinske områdene, skriver hun i forordet til en fersk Gaza-rapport. Israels totale kontroll over Gazas grenser har fått palestinerne til å kreve at landet oppfyller sine forpliktelser som okkupasjonsmakt i henhold til Genèvekonvensjonene om å sørge for grunnleggende tjenester til palestinerne. De flere hundre palestinerne som venter på medisinsk hjelp i Israel, kan bare håpe de får slippe inn i landet i tide. For mange er det allerede for sent.
Salem al-Masri ble født med en hjertefeil, og livreddende behandling var det bare mulig få i Israel. Men dit er det ofte umulig å komme seg fra Gazastripen.